Norman Mailer

Norman Mailer (31 Januarie 1923 – 10 November 2007) was 'n naoorlogse Amerikaanse skrywer. In sy romans, verhale, essays, artikels en films gee hy in 'n groot verskeidenheid van style 'n indringende beeld van sy oorwegend negatiewe siening van die VSA.

Norman Mailer is op 31 Januarie 1923 in Long Branch, New Jersey, gebore. Hy het in Brooklyn grootgeword, in die vliegtuigboukunde aan die Universiteit van Harvard gestudeer en het tydens die Tweede Wêreldoorlog aan die Japanse front diens gedoen. Ná die sukses van sy roman The Naked and the Dead, het hy hom heeltyds op skryfwerk toegelê. Hy was 'n stigterslid van die New Yorkse ondergrondse weekblad The Village Voice en het in New York 'n stormagtige, boheemse lewe gelei. Hy het met die Amerikaanse verkiesingspolitiek gespot deur hom as kandidaat te stel vir die burgemeesterskap van New York (hy het verloor) en kritiese artikels geskryf oor omstrede gebeurtenisse tydens die presidentskap van John F. Kennedy en Lyndon B. Johnson. In 1968 het hy sy eerste films, Wild 90 en Beyond the Law, gemaak, gevolg deur Maidstone in 1970.

The Naked and the Dead (1948), die oorlogsroman waarmee Mailer sy reputasie gevestig het, word beskou as een van die beste romans oor die Tweede Wêreldoorlog. Die boek speel af op 'n Amerikaanse basis in die Stille Oseaan en analiseer ook die Amerikaanse samelewing krities. Soos Barbary Shore (1951), is The Deer Park (1955), 'n sensasionele roman oor Hollywood met boeiende portrette van die filmregisseur Eitel en die koppelaar Marion Faye, taamlik sleg deur die kritici ontvang. In 1959 het Advertisements For Myself verskyn, 'n bundel van vroeëre werke, kortverhale, fragmente van moontlike romans en enkele belangrike essays, veral "The white negro". Hierin word Mailer se opvattinge oor die skrywer as buitestaander geformuleer. An American Dream (1965) is sy swakste roman. Why are we in Vietnam? (1967) beskryf 'n berejag in Alaska: met jag en moord word 'n platevoorspeler uit Texas deur 'n siek samelewing voorberei op sy diensplig in Viëtnam.

Mailer het hom in hierdie tyd steeds meer daarop toegelê om sterk betrokke, persoonlike artikels te skryf, afgewissel met essays. Sy belangrikste essays is gebundel in The Presidential Papers (1963) en in Cannibals and Christians (1966), wat ook wetenskapfiksie bevat. Verder is dit 'n felle aanval op Women's Lib, die beweging vir die emansipasie van die vrou in die VSA. Politieke beskouinge is veral teenwoordig in The Idol and the Octopus (1968), wat die Kennedy-Johnson-periode dek. Sy beste werk op die terrein van die dokumentêre literatuur is, naas Miami and the Siege of Chicago (1968), die briljante, humoristiese en ontroerende The Armies of the Night (1968). Hierin beskryf Mailer sy ervaringe tydens die protesmars na die Pentagon teen die Amerikaanse betrokkenheid by die oorlog in Viëtnam.

Op 'n laer peil is sy digwerk wat versamel is in Deaths for the Ladies and Other Disasters (1962). Die biografiese Marilyn, wat in 1973 verskyn het, handel oor die lewe van die Amerikaanse filmaktrise Marilyn Monroe.

In Mailer se werk word die polities-betrokke intellektueel en die "hipster" wat deur die "Beat-generasie" geïnspireer is, op 'n boeiende wyse verenig.

Mailer is op 10 November, 2007, aan akute nierversaking oorlede nadat hy ’n longoperasie by die Mount Sinai Hospital in Manhattan, New York, ondergaan het. Hy is in Provincetown begrawe."Author Norman Mailer dies at 84". BBC News. Entertainment. 10 November, 2007. Verkry 2017-09-15.

 Geselekteerde bibliografie 

 Romans 
 The Naked and the Dead. New York: Rinehart, 1948.
 Barbary Shore. New York: Rinehart, 1951.
 The Deer Park. New York: Putnam's, 1955.
 An American Dream. New York: Dial, 1965.
 Why Are We in Vietnam? New York: Putnam, 1967.
 A Transit to Narcissus. New York: Howard Fertig, 1978.
 The Executioner's Song Boston: Little, Brown and Company, 1979.
 Of Women and Their Elegance. New York, Simon and Schuster, 1980.
 Ancient Evenings. Boston: Little, Brown, 1983.
 Tough Guys Don't Dance. New York: Random House, 1984.
 Harlot's Ghost. New York: Random House, 1991.
 The Gospel According to the Son. New York: Random House, 1997.
 The Castle in the Forest. New York: Random House, 2007.

 Toneelstukke en draaiboeke 
 The Deer Park: A Play. New York: Dial, 1967.
 Maidstone: A Mystery. New York: New American Library, 1971.

 Kortverhale 
 The Short Fiction of Norman Mailer. New York: Dell, 1967.

 Poësie 
 Deaths for the Ladies (And Other Disasters). New York: Putman, 1962.
 Modest Gifts: Poems and Drawings. New York: Random House, 2003.

 Essays 
 "The White Negro." San Francisco: City Lights, 1957.
 The Bullfight: A Photographic Narrative with Text by Norman Mailer. New York: Macmillan, 1967.
 The Prisoner of Sex. Boston: Little, Brown, 1971.
 The Faith of Graffiti. New York: Praeger, 1974.
 Genius and Lust: A Journey through the Major Writings of Henry Miller. New York: Grove, 1976.
 Why Are We At War? New York: Random House, 2003.

 Briewe 
 Norman Mailer's Letters on An American Dream, 1963-1969. Shavertown, PA: Sligo Press, 2004.
 The Selected Letters of Norman Mailer. New York: Random House, 2014.

 Niefiksie verhale 
 The Armies of the Night. New York: New American Library, 1968.
 The Idol and the Octopus: Political Writings on the Kennedy and Johnson Administrations. New York: Dell, 1968.
 Miami and the Siege of Chicago: An Informal History of the Republican and Democratic Conventions of 1968. New York: New American Library, 1968.
 Of a Fire on the Moon. Boston: Little, Brown, 1971.
 King of the Hill: Norman Mailer on the Fight of the Century. New York: New American Library, 1971.
 St. George and The Godfather. New York: Signet Classics, 1972.
 The Fight. Boston: Little, Brown and Company, 1975.
 Of a Small and Modest Malignancy, Wicked and Bristling with Dots. Northridge, CA: Lord John Press, 1980.
 Oswald's Tale: An American Mystery. New York: Random House, 1995.

 Versamelings en bloemlesings 
 Advertisements for Myself. New York: Putnam, 1959.
 The Presidential Papers. New York: Putnam, 1963.
 Cannibals and Christians. New York: Dial, 1966.
 The Long Patrol: 25 Years of Writing from the Work of Norman Mailer. New York: World, 1971.
 Existential Errands. Boston: Little, Brown, 1972.
 Some Honorable Men: Political Conventions, 1960-1972. Boston: Little, Brown, 1976.
 Pieces and Pontifications. Boston: Little, Brown and Company, 1982.
 Conversations with Norman Mailer. Jackson: University Press of Mississippi, 1988.
 The Time of Our Time. New York: Random House, 1998.
 The Spooky Art: Some Thoughts on Writing. New York: Random House, 2003.
 The Big Empty. New York: Nation Books, 2006.
 On God: An Uncommon Conversation. Met J. Michael Lennon. New York: Random House, 2007.
 Lipton's: A Marijuana Journal. New York: Arcade, 2024.

 Biografieë 
 Marilyn: A Biography. New York: Grosset & Dunlap, 1973.
 Portrait of Picasso as a Young Man: An Interpretive Biography. Atlantic Monthly Press, 1995.
 Oswald's Tale: An American Mystery. New York: Random House, 1996.

 Verwysings 

 Bronnelys 
 Wêreldspektrum, Vol. 17, 217, 

 Eksterne skakels 




Kategorie:Amerikaanse skrywers
Kategorie:Geboortes in 1923
Kategorie:Sterftes in 2007